Innovasie dryf toerisme skou - Events - Erongo
Wednesday, October 28th, 2020 20:57:46
Frank Steffen; Allgemeine Zeitung & Tourismus redakteur; "Dit pas individue wat net 'n uur of twee kan afknyp om te kom..."
Moonlight Resort is verlede jaar aangewys as die redakteur se gunsteling akkomodasiegerief tydens die Namibië Toerisme Ekspo. Foto verskaf
Voorbrand word tans gemaak vir die Namibië Toerisme Ekspo (NTE), met inligtingsessies wat in uitgesoeke dorpe reg oor die land gehou word.
Die NTE vind vanaf 10 tot 13 Junie in die hoofstad plaas en word beskou as 'n gewilde netwerkgeleentheid vir almal wat in die toerisme bedryf betrokke is of 'n diens daaraan lewer.
Swakopmund was eerste aan die beurt, met bestuur van die gasheer Namibia Media Holdings (NMH) wat met verblyfinstansies van die kusdorp en omgewing ontmoet het.
NMH se Maggy Mbako het tydens dié ontmoeting aan gaste verduidelik watter blootstelling die NTE vir hulle kan bied, in ag genome wat die kliënt se spesifieke behoeftes het.
Volgens die redakteur van die Allgemeine Zeitung en Tourismus Namibia, Frank Steffen, is die ekspo eweneens gerig op uitstallers én besoekers se ervaring.
Hy het voorts gesê uitstallers word volgens kategorië ingedeel.
"Dit is dan makliker vir besoekers wat met een doel na die ekspo kom om te vind waarna hulle soek. Dit is dus ideaal vir individue wat net 'n uur of twee kan afknyp om by die ekspo te kuier," het hy gesê.
Hoewel die NTE al die afgelope 21 jaar plaasvind, word dit deur innovering gekenmerk, met iets nuut wat elke jaar verwag kan word. Gewilde items waarna besoekers egter weer na kan uitsien, sluit in die finaal in Republikein se Bruidspaar van die Jaar-kompetisie asook die Chef's Theatre.
NMH se hoof bemarkingsbeampte, Hennie Geldenhuys, het gesê die integrasie tussen uitstallers en vermaak is 'n kenmerk van vanjaar se skou.
"Ons wil byvoorbeeld graag as deel van die Chef's Theatre, verblyfsverskaffers en restaurante se sjefs en kokke ook voorstel. Op hierdie wyse kan die onderskeie instansies dít uitbeeld wat hulle uniek maak."
Hy het ook meer inligting verskaf oor 'n verandering wat daarop gemik is tegnologie by die skou te integreer. "Ons wil 'n selfoonprogram gebruik om aan besoekers 'n unieke ervaring te gee. Só sal interaksie tussen besoekers en uitstallers aanmoedig word," het hy gesê.
Tydens dieselfde geleentheid het Geldenhuys en Steffen aangekondig dat NMH se Tourismus Namibia-tydskrif voortaan by verskeie internasionale lughawens asook CNA- en Exclusive Books-takke in die Wes-Kaap, Suid-Afrika, versprei sal word.